Diari Oficial de la Generalitat Valenciana


Sumari del DOGV 4827, del 25-08-2004 (2004/8452)

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Generalitat i el Consell Superior d'Investigacions Científiques per al desenvolupament de programes d'I+D i assessorament científic en matèria de conservació de la biodiversitat.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4827

Data del DOGV
:   25-08-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/8452


Data del document
:   05-08-2004

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Territori i Vivenda
    * cooperació administrativa
    * vigilància del medi ambient
    * protecció de la fauna
    * biodiversitat
    * centre d'investigació

RESOLUCIÓ de 5 d'agost de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre la Generalitat i el Consell Superior d'Investigacions Científiques per al desenvolupament de programes d'I+D i assessorament científic en matèria de conservació de la biodiversitat. [2004/8452]
  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, l'1 de juny de 2004, un Conveni de col·laboració per al desenvolupament de programes d'I+D i assessorament científic en matèria de conservació de la biodiversitat, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0550/2004, i que figura com a annex d'esta resolució.
  
València, 5 d'agost de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI DE COL'LABORACIÓ ENTRE LA GENERALITAT I EL CONSELL SUPERIOR D'INVESTIGACIONS CIENTÍFIQUES PER AL DESENVOLUPAMENT DE PROGRAMES D'I+D I ASSESSORAMENT CIENTÍFIC EN MATÈRIA DE CONSERVACIÓ DE LA BIODIVERSITAT
  
València, 1 de juny de 2004
  
REUNITS
  
D'una part, el conseller de Territori i Habitatge de la Generalitat, Rafael Blasco Castany, de conformitat amb el Decret 6/2003, de 21 de juny, del president de la Generalitat (DOGV núm. 4528 bis, de 23.06.2003) en nom i representació d'aquesta i expressament facultat per a aquest acte per acord del Consell de la Generalitat de data 7 de maig de 2004
  
D'altra part, Carlos Martínez Alonso, president del Consell Superior d'Investigacions Científiques (en endavant CSIC), per raó de les facultats que li confereix l'article 15.1 a) i f) de l'Estatut de l'Organisme Autònom Consell Superior d'Investigacions Científiques, aprovat per RD 1945/2000, d'1 de desembre, i facultat per a aquest acte a partir del seu nomenament per Reial Decret 1238/2004, de 14 de maig.
  
Es reconeixen mútuament la competència i la capacitat per a subscriure aquest conveni i
  
MANIFESTEN
  
Primer
  
La Generalitat és competent en la conservació del medi ambient, segons preveu la Llei Orgànica 5/1982, d'1 de juliol, d'Estatut d'Autonomia de la Comunitat Valenciana (BOE núm. 164, de 10.07.82). Les competències de protecció d'espècies amenaçades o en perill d'extinció li van ser transferides mitjançant el Reial Decret 2365/1984, de 8 de febrer (BOE núm. 13, de 15.01.85). Dins de la Generalitat, dites funcions s'exerceixen per la Conselleria de Territori i Habitatge, segons estableix el Decret 7/2003, de 21 de juny, del president de la Generalitat, pel qual s'assignen competències a les conselleries (DOGV núm. 4528 bis, de 23.06.03)
  
Segon
  
La Comunitat Valenciana posseeix una extraordinària diversitat tant en fauna com en flora resultat de l'evolució biogeogràfica de la regió i de la gran varietat d'ambients presents en el seu territori.
  
Aquest ingent patrimoni natural valencià necessita accions constants i decidides de gestió i, en molts casos, de maneig, que asseguren la seua preservació en el futur. Encara que una part important de les espècies que habiten en tots aquests ambients gaudeixen d'un excel·lent estat de conservació, algunes d'elles són mereixedors d'una atenció especial pel seu grau de raresa o amenaça. Aquestes últimes necessiten un major grau de coneixements i requereixen urgents mesures de conservació.
  
En aquest sentit, i cada dia més, totes les actuacions que es plantegen en matèria de conservació de la biodiversitat han d'anar sustentades per una sòlida base científica que identifique els problemes i propose solucions efectives a curt i llarg termini.
  
Tercer
  
La Generalitat, a través de la Conselleria de Territori i Habitatge, és la responsable de la conservació de la biodiversitat a la Comunitat Valenciana. Per això, entre les seues missions s'inclou el foment del treball científic aplicat a la conservació. És, de la mateixa manera, compromís de la Generalitat participar en la formació de científics especialitzats en aquesta disciplina, capaços de fer front als reptes futurs que plantejarà la cada vegada més complexa conservació del patrimoni natural valencià. Tot això permetrà l'adaptació a les noves metodologies que es comencen a emprar en països amb major tradició en matèria de conservació tant en l'àmbit europeu com mundial.
  
Quart
  
La Conselleria de Territori i Habitatge, per mitjà del programa econòmic 442.30 Conservació del Medi Natural, posseeix una línia de finançament ?Codi T4865- denominada: Conveni programes d'I+D+I i assessorament científic, a càrrec del capítol IV dels pressupostos de la Generalitat.
  
Cinqué
  
La Generalitat i el CSIC tenen subscrit, amb data 16 de gener de 1995, un conveni marc en temes d'investigació i desenvolupament de col'laboració educativa, científica i cultural, a l'empara del qual poden establir-se convenis singulars com el present.
  
Sisé
  
Observada l'existència de mecanismes legals i econòmics adequats, i després d'executar els diferents tràmits previstos en la legislació vigent per al desenvolupament de convenis i acords de cooperació de la Generalitat Valenciana, se subscriu un conveni de col·laboració d'acord amb les següents
  
CLÀUSULES
  
Primera. Objecte
  
És objecte d'aquest conveni el desenvolupament de programes d'investigació i desenvolupament (I + D) relacionats amb la conservació de la biodiversitat com també l'assessorament científic en actuacions relacionades amb l'elaboració i l'execució de plans i programes de gestió, maneig, conservació o recuperació d'espècies pròpies de la fauna i flora de la Comunitat Valenciana.
  
Segona. Activitat
  
A càrrec del present conveni, el CSIC realitzarà els estudis científics i les tasques d'assessorament oportunes en matèria de conservació de la biodiversitat a la Comunitat Valenciana i en concret:
  
- Suport científic al Pla d'acció sobre aus aquàtiques: Maneig de bases de dades d'aus que nidifiquen i que hivernen; informes científics sobre gestió de poblacions d'aus aquàtiques; seguiment, avaluació i dinàmica de poblacions de fotja comuna (Fulica atra), fotja banyuda (Fulica cristata) i polla d'aigua (Gallinula chloropus).
  
- Suport científic al Pla d'acció sobre aus rapaces: Maneig de bases de dades d'aus rapaces que nidifiquen; informes científics sobre gestió de poblacions d'aus rapaces; avaluació d'impactes d'infraestructures (vies de comunicació, pedreres, aerogeneradors) sobre aus rapaces.
  
Sota la denominació d'Unitat Col·laboradora, el CSIC garantirà la presència en territori valencià i en època adequada del personal i material necessari per a portar a terme les tasques d'investigació aplicada requerides des de l'administració ambiental valenciana. Correspondrà a la Generalitat avaluar l'aplicabilitat de les mesures proposades i jutjar la seua idoneïtat. El CSIC així mateix assessorarà l'administració pel que fa a la correcta aplicació de les mesures de mitigació i restauració proposades que siguen tingudes en consideració. En la mesura que es puga, els resultats de les investigacions portades a terme seran publicats en revistes científiques d'impacte i en revistes de divulgació científica i general.
  
El personal del CSIC adscrit a aquest conveni podrà aprofitar els projectes d'investigació que es desenvolupen per a la seua formació científica dins de programes de doctorat.
  
Tercera. Execució
  
Per part del CSIC, les activitats d'investigació previstes en aquest conveni seran executades per l'Institut Mediterrani d'Estudis Avançats (CSIC) amb seu a Esporles (Mallorca, Illes Balears), el responsable científic és el Dr. Daniel Oro de Rivas.
  
Per part de la Conselleria de Territori i Habitatge, correspon la supervisió tècnica d'aquest conveni al Servei de Conservació de la Biodiversitat de la Direcció General de Gestió del Medi Natural.
  
Quarta. Duració
  
La vigència del present conveni serà des de la seua firma fins al 15 de novembre de 2004, no serà prorrogable la seua finalització, s'haurà de subscriure un altre nou si es considerara necessari continuar amb el desenvolupament de les seues activitats.
  
Cinquena. Seu de la Unitat Col·laboradora
  
La Conselleria de Territori i Habitatge, durant la vigència del present conveni, cedirà al CSIC un local en el Centre de Recuperació de Fauna La Granja del Saler. L'esmentat lloc serà la base i punt de referència de la Unitat Col'laboradora constituïda a l'empara d'aquest conveni.
  
Sisena. Pressupost
  
El pressupost total d'aquest conveni ascendeix a 50.000 €, es finança a càrrec de la línia T4865 de l'aplicació pressupostària 27.58.94.999.42.9 del pressupost de la Generalitat per al 2004.
  
Sèptima. Entrega dels resultats
  
Es realitzarà una única entrega de resultats abans del dia 15 de novembre de 2004 en la qual s'inclourà un informe detallat amb totes les activitats desenvolupades a càrrec del present conveni
  
L'entrega d'aquest informe s'efectuarà contra document expedit per la Generalitat en el qual quede constància de la data de recepció.
  
L'informe s'entregarà aportant:
  
Text, mitjançant un original enquadernat, un exemplar sense enquadernar i una còpia en llenguatge Word per a ordinadors compatibles ?preferentment Word per a Windows?. I les bases de dades utilitzades en la realització dels informes. Si els originals contenen fotografies o gràfiques en color, la còpia haurà de contenir igualment còpies en color. Justificant documental de les despeses amb certificat dels serveis econòmics del CSIC.
  
Després de la presentació dels resultats, el Servei de Conservació de la Biodiversitat i la Direcció General de Gestió del Medi Natural emetran respectivament l'informe tècnic i el certificat corresponent.
  
Atés que les activitats que es financen formen part dels treballs d'investigació habituals que desenvolupa el corresponent equip de l'Institut Mediterrani d'Estudis Avançats de les Illes Balears, podran computar-se a l'hora de la justificació les despeses preparatòries i d'inici (becaris, posada al punt de tècniques, mesuraments, mostratges, anàlisi o qualsevol altres pròpies de l'activitat) des de l'1 de gener de 2004.
  
Vuitena. Pagaments
  
a) Es realitzarà un únic pagament durant l'entrega de l'informe final i del seu certificat.
  
b) El pagament es realitzarà mitjançant transferència bancària al següent compte, obert a nom del Consell Superior d'Investigacions Científiques (CSIC)
  
- Entitat: banc Santander
  
- Sucursal: c/ Hermanos Pinzón, 3 (28776 Madrid)
  
- Núm. compte:6758-1325-11-8345962456
  
Novena. Seguiment
  
a) Per al seguiment d'aquest conveni, com també per a la interpretació d'aspectes tècnics i científics de detall que no contravinguen les seues clàusules, s'estableix una comissió formada per:
  
- En representació del CSIC, el director científic del projecte (Dr. Daniel Oro) i un investigador postdoctoral adscrit a aquest.
  
- En representació de la Conselleria de Territori i Habitatge, el cap del Servei de Conservació de la Biodiversitat i un tècnic de la Direcció General de Gestió del Medi Natural.
  
b) La comissió podrà subscriure totes les actes que estime necessàries que per a obtenir els fins que la conformen, serà suficient per a això amb la firma d'un dels representants de cada institució.
  
Desena. Publicitat
  
Cada institució que firme es compromet a mencionar a l'altra part a l'hora de donar publicitat del desenvolupament del conveni, com també en la difusió dels seus resultats; en el cas de publicacions o senyalitzacions de qualsevol tipus, hauran de figurar els anagrames d'ambdues institucions.
  
Onzena. Incompliments
  
a) En cas d'incompliment del que estableix aquest conveni, la Generalitat, a través de la Conselleria de Territori i Habitatge, podrà suspendre els pagaments i fins i tot rescindir el conveni, donant prèviament audiència al CSIC; en aquest cas, si així s'acorda, aquesta estarà obligada a tornar les quantitats percebudes que no estiguen degudament justificades.
  
b) Si durant la vigència del conveni no s'executaren les activitats previstes, per causa imputable al CSIC, el Consell de la Generalitat podrà rescindir-lo d'acord amb l'article 7.3 del Decret 20/1993.
  
c) La no-execució o el desenvolupament visiblement deficient per causes imputables a l'equip investigador serà causa suficient per a denegar sol'licituds de pròrroga o nova subscripció de convenis l'objecte del qual siga l'ampliació del present.
  
d) De la mateixa manera, en cas d'impagament per part de la Generalitat Valenciana per causa no imputable al CSIC, aquest quedarà rellevat del compliment de les condicions establides en el present Conveni.
  
Dotzena. Marc jurídic
  
a) El present conveni específic de col'laboració té la naturalesa dels previnguts en l'art. 3.1.c) de la Llei de contractes de les administracions públiques, i el seu règim jurídic estarà determinat per les estipulacions previstes en el conveni, s'aplicaran els principis de la citada llei per a resoldre tots els dubtes que pogueren presentar-se.
  
b) En tot cas, s'entén que aquest conveni, pel que fa als seus aspectes formals, està sotmés al que preveu el Decret 20/1993, de 8 de febrer, del Govern Valencià i a la normativa que resulte d'aplicació al CSIC.
  
c) Les discrepàncies litigioses que puguen donar lloc la interpretació i execució del present conveni es plantejaran davant del Tribunal Superior de Justícia de la Comunitat Valenciana, d'acord amb la Llei 29/1998, de 13 de juny, reguladora de la jurisdicció contenciosa administrativa.
  
Perquè conste a l'efecte oportú i en prova de conformitat, firmen els compareixents el present document en triple versió exemplar i a un únic efecte, en el lloc i data dalt indicats.
  
El conseller de Territorio y Vivienda: Rafael Blasco Castany